Joensuun Marttayhdistys ry

**TOIMINTAKERTOMUS VUODELTA 2016**

Marttajärjestön toiminnan valtakunnallisena teemana vuosina 2014–16 oli **Martoissa on arjen mahdollisuus**. Teemakauden aikana neuvonnan painopisteitä ovat olleet mm. terveys, yhteisöllisyys ja arjen rytmi. Joensuun Marttayhdistys on mahdollisuuksien mukaan huomioinut nämä teemat kuluneen vuoden toiminnassa.

**TOIMINTA**

Jäseniltoja järjestettiin vuoden aikana yksitoista (11) ja niihin osallistui yhteensä 209 marttaa. Iltojen aiheet vaihtelivat kehonhuollosta ja Swazimaan herkuista Japanin ja Islannin matkaterveisiin - tarkemmat tiedot teemoista ja ajankohdista löytyvät toimintakertomuksen liitteestä 1. Lisäksi Acat-toimintaryhmä on kokoontunut 8 kertaa ja näissä tilaisuuksissa on ollut yhteensä 39 osallistujaa (lista liitteessä 2).

Kesäretken teimme tällä kertaa helteisenä Martanpäivänä 26.7. Pielisen Karjalaan, jossa Juuan Martat kestittivät meitä opastetulla kiertokäynnillä Puu-Juukaan, lisäksi tutustuimme Valtimolla Puukarin pysäkkiin - jossa nautimme myös herkullisen lounaan - ja lopuksi poikkesimme vielä Nunnanlahdessa Aunen kukkapihassa. Bussimatkan aikana järjestimme lisäksi arpajaiset, jonka tuoton lahjoitimme Marttaliiton kehitysyhteistyökeräykseen Swazimaa-illassa kerätyn kahvirahan kanssa. Keräyksellä tuetaan Kamerunin vähävaraisten naisten ja tyttöjen koulutusta sekä Etiopian vammaisten naisten käsityöpajoja. Tämän kertaiselle kesäretkellemme osallistui 28 marttaa.

Perheentalon leipojaisissa olimme ohjaamassa pieniä leipureita erilaisten leivonnaisten teossa vuoden mittaan kaikkiaan viisi kertaa. Hiukan isompia leipojia opastimme yliopiston ainejärjestö Epsilonin piirakkakoulussa lokakuussa. Piirakanpaistoa harjoiteltiin vielä joulukuussa Linnunlahden päiväkodin lasten ja vanhempien kanssa, lisäksi arvoimme kaikkien tapahtumaan osallistuneiden kesken yhdistyksen ”varastoista” yhdet lapaset ja yhdet villasukat. Kaikkiaan yhdistyksen talkoisiin osallistui vuoden mittaan 28 marttaa (lista liitteessä 3).

Piirin vastuulla olleisiin Eläkeliiton laulujuhlien muonitustalkoisiin osallistui joitakin marttoja, jotka näkyvät piirin tilastoinnissa. Syyskuussa marttapiiri järjesti kaikille talkoolaisille kiitosjuhlan kirkkokonsertin muodossa, yhdistyksestämme juhlaan osallistui 7 marttaa.

Joulukuussa vietimme pikkujoulua Marttakeskuksella perinteisen puurojuhlan ja perinnetarinoinnin merkeissä, mukana oli 25 marttaa.

Talkootöinä neuloimme vauvansukkia annettavaksi Pohjois-Karjalan keskussairaalassa syntyville vauvoille; kaikkiaan 61 sukkaparia luovutettiin syyskuun lopussa ja lisää neulotaan kaiken aikaa. Yhdistys on hankkinut jonkin verran lankoja, mutta omiakin sopivia lankoja on voinut hyödyntää.

Kaksi jäsentämme on osallistunut käsityömarttojen *Hetki on käsillä* -ketjukoulutukseen Helsingissä, ja he järjestävät vuoden 2017 aikana aiheeseen liittyvän marttaillan yhdistyksessämme.

**TALOUS**

Yhdistyksen tulot muodostuivat jäsenmaksupalautuksista, arpajaistuotoista, maksullisista marttailloista ulkopuolisille sekä marttailtojen vapaaehtoisesta kahvirahasta ja tarvikemaksuista.

Hallituksen jäsenille ei ole maksettu kokouspalkkioita, mutta puheenjohtajalle, varapuheenjohtajalle, sihteerille ja rahastonhoitajalle on maksettu yhdistyksen vuosikokouksen hyväksymät kulukorvaukset.

Perinteiseen tapaan myönsimme toukokuussa Pohjois-Karjalan koulutuskuntayhtymän palvelualojen oppilaitoksen ansioituneille opiskelijoille 3 kpl 50 euron stipendejä, joiden saajina olivat Jasmine Pietilä, Eeva Rembetti ja Ella Matikainen.

**JÄSENET JA TOIMINTARYHMÄ**

Vuodenvaihteen jäsenmäärä on 171, joista 37 Acat-ryhmässä. Näin saamme 2 edustajaa piirin vuosikokoukseen.

**HALLINTO JA TOIMIHENKILÖT**

Yhdistyksen puheenjohtajana on toiminut Helena Puhakka-Tarvainen, varapuheenjohtajana Helena Örmark ja muina hallituksen jäseninä Eila Hyvärinen, Kaisa Karttunen, Nenne Silvennoinen ja Jenni Silvennoinen, joka on toiminut myös Acat-toimintaryhmän vastuullisena vetäjänä. Rahastonhoitajana ja merkkipäivämuistamisen vastuuhenkilönä on toiminut hallituksen jäsen Tuula Kinnunen. Sihteerinä on toiminut Helena Soikkeli (hallituksen ulkopuolella), joka on vastannut myös sähköisestä tilastoinnista. Puheenjohtaja on vastannut viestinnästä ja tiedottamisesta yhdessä sihteerin kanssa. Yhdistyksen hallitus on kokoontunut vuoden aikana seitsemän (7) kertaa.

Toiminnantarkastajina ovat toimineet edelleen Jaakko Vuokkonen ja Maria Urhonen. Yhdistys oli edustettuna piirin vuosikokouksessa, edustajamme olivat Helena Puhakka-Tarvainen ja Tuula Kinnunen sekä varalla Kaisa Karttunen ja Nenne Silvennoinen. Piirin hallituksessa yhdistystä edustaa Helena Örmark vuoden 2017 vuosikokoukseen saakka ja hän on lupautunut ehdolle myös jatkokaudelle.

Minna Hirvonen, Kaisa Karttunen ja Jenni Silvennoinen ovat toimineet Marttajärjestön kouluttamina kv-marttoina.

**TIEDOTUS**

Tapahtumistamme on kerrottu marttailloissa, joissa on ollut jaossa yhdistyksen ja Acat- toimintaryhmän yhteisetä tiedotetta, sanomalehti Karjalaisen järjestöpalstalla, nettisivuilla sekä Facebookissa

**ARVIO TULEVASTA TOIMINNASTA**

Toiminnassa ei ole havaittavissa suuria muutoksia. Acat-toimintaryhmän omaa toimintakalenteria tiivistetään ja pyritään houkuttelemaan myös Accoja entistä enemmän mukaan koko yhdistyksen yhteiseen tapahtumiin (etenkin piirin kurssit). Jäsenhankintaan panostetaan uusien aktiivisten toimijoiden saamiseksi. Jäsenmaksu vuonna 2017 on 40 euroa sisältäen Martat-lehden (6 numeroa). Jäsenmaksusta 8 euroa /hlö palautuu suoraan yhdistyksen toimintaan.